2. ปัจจัยความเสี่ยง

ในปี 2554 เศรษฐกิจทั่วโลกอยู่ในภาวะตกต่ำ
ไม่ว่าจะเป็นกลุ่มประเทศยุโรปหรือประเทศสหรัฐอเมริกาที่ต่างประสบปัญหาการขาดสภาพคล่องทางการเงินอันเนื่องมาจากการมีมูลค่าหนี้มหาศาลเป็นผลทำให้ความสามารถในการชำระหนี้ลดลง
อีกทั้งยังถูกปัญหาภัยธรรมชาติซ้ำเติม ไม่ว่าจะเป็นการเกิดแผ่นดินไหวที่ประเทศนิวซีแลนด์
รวมถึงสึนามิที่ประเทศญี่ปุ่น ซึ่งเป็นผลให้เศรษฐกิจโลกในปี 2554 เติบโตเพียงเล็กน้อยเท่านั้น
โดยขยายตัวร้อยละ 3.3 ในขณะที่เศรษฐกิจในประเทศสหรัฐอเมริกาขยายตัวเพียงร้อยละ 1.7

สำหรับประเทศไทยก็ได้เผชิญกับปัญหาอุทกภัยครั้งใหญ่เป็นประวัติการณ์
ซึ่งส่งผลอย่างหนักต่อตัวเลขการเติบโตของประเทศในไตรมาสสุดท้ายของปี
เป็นผลให้อัตราเติบโตของเศรษฐกิจในปี 2554 เติบโตเพียงร้อยละ 0.1
ซึ่งเปลี่ยนแปลงไปจากประมาณการในช่วงต้นปีที่อัตราร้อยละ 3.8

ถึงแม้ว่าปี 2554 จะเป็นปีที่ยากลำบาก แต่บริษัทได้พยายามบริหารจัดการในเรื่องต่างๆ
อย่างเต็มความสามารถเพื่อลดความเสี่ยงในการประกอบธุรกิจให้เหลือน้อยที่สุดดังที่จะชี้แจงดังต่อไปนี้

1. ความเสี่ยงในเชิงการดำเนินธุรกิจ

  1.1 ความเสี่ยงจากการดำเนินธุรกิจในประเทศ

ธุรกิจโทรศัพท์เคลื่อนที่ 

  แนวโน้มของธุรกิจโทรศัพท์เคลื่อนที่ในปีที่ผ่านมานั้นมีการขยายตัวอย่างต่อเนื่อง
  โดยได้รับแรงผลักดันจากการเปิดการให้บริการ 3G
  ของผู้ให้บริการโทรศัพท์เคลื่อนที่ที่ได้ช่วยให้อุตสาหกรรมนี้ขยายตัวอย่างมาก
  นอกจากนี้การเติบโตของธุรกิจโทรศัพท์เคลื่อนที่ยังเป็นผลมาจากพฤติกรรมการใช้งานของผู้บริโภคที่มีความต้องการในการใช้งานบริการอินเทอร์เน็ตผ่านโทรศัพท์เคลื่อนที่มากขึ้น
  (Mobile Internet) ซึ่งโทรศัพท์เคลื่อนที่ประเภท Smartphone รวมถึง Mobile Tablet
  สามารถตอบสนองต่อความต้องการของผู้บริโภคได้เป็นอย่างดี
  เพื่อเป็นการรักษาส่วนแบ่งทางการตลาดของโทรศัพท์เคลื่อนที่ในประเทศ
  บริษัทจึงได้มีการวางแผนและเริ่มดำเนินการเพื่อรองรับกับการเปลี่ยนแปลงที่จะเกิดขึ้น
  โดยการนำเสนอโทรศัพท์เคลื่อนที่ประเภท Smartphone และ Mobile Tablet
  ที่รองรับการใช้งานในระบบปฏิบัติการ Android และรองรับการใช้บริการ 3G ได้
  ในขณะเดียวกันยังคงพัฒนาผลิตภัณฑ์ให้มีคุณภาพควบคู่ไปกับราคาที่คุ้มค่าอีกด้วย
  นอกจากนี้บริษัทได้ดำเนินการนำเอาบริการโทรศัพท์เคลื่อนที่ 3G
  ซึ่งบริษัทเป็นผู้ให้บริการในฐานะผู้ให้บริการโทรศัพท์เคลื่อนที่ 3G ในรูปแบบ MVNO (Mobile
  Virtual Network Operator) รวมถึงคอนเทนท์ต่างๆ
  ที่บริษัทเป็นผู้พัฒนามาเป็นส่วนหนึ่งในการสร้างความแตกต่างของโทรศัพท์เคลื่อนที่แบรนด์
  i-Mobile
  ซึ่งจากการดำเนินการดังกล่าวจะช่วยเพิ่มศักยภาพในการแข่งขันของโทรศัพท์เคลื่อนที่แบรนด์
  i-Mobile ได้เป็นอย่างดี

-   ธุรกิจการให้บริการโทรศัพท์เคลื่อนที่ในรูปแบบ MVNO (Mobile Virtual Network
    Operator)

  ไตรมาสที่ 2 ของปี 2554 กลุ่มเอสแอล คอนซอเตี้ยม (SL Consortium)
  ได้ลงนามในสัญญากับ บมจ. ทีโอที เพื่อติดตั้งโครงข่าย 3G ซึ่งจะทำให้ บมจ. ทีโอที
  มีโครงข่ายรวมกว่า 5,000 สถานีฐาน และพร้อมที่จะให้บริการเต็มรูปแบบภายในไตรมาสที่ 2
  ของปี 2555 ทั้งนี้หากการติดตั้งสถานีฐานดังกล่าวเสร็จสิ้นจะส่งผลให้โครงข่าย 3G ของ บมจ.
  ทีโอที ครอบคลุมทั่วประเทศ ซึ่งจะเป็นผลดีต่อบริษัทในฐานะผู้ให้บริการ 3G ในรูปแบบ MVNO
  โดยคุณภาพที่ดียิ่งขึ้นของสัญญาณจะส่งผลให้ธุรกิจ MVNO ของบริษัทเติบโตยิ่งขึ้น
  และนำมาสู่การเพิ่มขึ้นของรายได้ประจำซึ่งจะช่วยสร้างความมั่นคงในระยะยาว
  นอกจากนี้บริษัทยังมีโอกาสที่จะเข้าร่วมการประมูลงานการติดตั้งเครือข่าย TOT 3G
  อีกครั้งหากมีการเปิดการประมูลส่วนต่อขยายในโครงการระยะที่ 2

-   ธุรกิจให้บริการข้อมูลข่าวสารและบันเทิง (Content)

  สำหรับธุรกิจคอนเทนท์นั้น
  จัดได้ว่าอยู่ในช่วงการเปลี่ยนผ่านจากตลาดคอนเทนท์ที่รองรับเทคโนโลยีแบบปัจจุบันเข้าสู่ตลาด
  3G โดยตลาดสำหรับเทคโนโลยีแบบปัจจุบันนั้นต้องถือว่าเป็นตลาดที่มีขนาดใหญ่
  และมีการแข่งขันกันสูง แต่ก็กำลังเข้าสู่ในช่วงอิ่มตัวของตลาด
  โดยจะเห็นได้จากพฤติกรรมของผู้บริโภคที่มีการใช้งานคอนเทนท์ทั้งประเภทวอยซ์ และนอนวอยซ์
  มีอัตราเฉลี่ยการใช้งานที่น้อยลงและสั้นลง
  ทั้งนี้มีปัจจัยอันเนื่องมาจากความต้องการบริโภคคอนเทนท์แบบปัจจุบันที่ลดลง
  รวมทั้งการเปลี่ยนแปลงความต้องการของผู้บริโภคจากเดิมที่นิยมการใช้โทรศัพท์เคลื่อนที่ราคาปานกลาง
  ไปสู่การใช้โทรศัพท์มือถือรุ่นที่มีราคาสูงขึ้น หรือ Smartphone และสนับสนุนระบบ 3G
  ซึ่งโทรศัพท์เคลื่อนที่ประเภทดังกล่าว มีประสิทธิภาพการใช้งานสูง และง่ายต่อการเข้าถึงข้อมูล
  ข่าวสารต่างๆ ดังนั้นบริษัท
  จึงได้เร่งสนับสนุนการพัฒนารูปแบบบริการคอนเทนท์และแอพพลิเคชั่นใหม่ๆ
  ซึ่งมีคุณสมบัติและลูกเล่นที่น่าสนใจยิ่งขึ้น เพื่อตอบสนองความต้องการใหม่ๆ ของผู้บริโภค

  สำหรับตลาดเทคโนโลยี 3G นั้น
  บริษัทได้มีการเตรียมความพร้อมโดยเริ่มพัฒนาจากกลุ่มคอนเทนท์ที่บริษัทมีความชำนาญ
  และเป็นผู้นำตลาดอยู่ อาทิเช่น หมวดกีฬา ข่าวสาร การพยากรณ์ เป็นต้น
  รวมถึงการพัฒนาคอนเทนท์แอพพลิเคชั่นในรูปแบบต่างๆ เพื่อตอบสนองไลฟ์สไตล์ใหม่ๆ
  ของผู้บริโภคที่จะเกิดขึ้นในอนาคต ดังเช่น

-   VDO Call Center บริการ Call Center รูปแบบใหม่ที่จะสามารถเห็นหน้าคู่สนทนาได้

-   Sport Arena บริการอัพเดทข่าวสารข้อมูลรวมถึงการเช็คผลการแข่งขันกีฬาต่างๆ

-   EDT Guide Application บริการข้อมูลเกี่ยวกับไลฟ์สไตล์ผ่านโทรศัพท์เคลื่อนที่

-   ธุรกิจให้บริการ ICT Solutions

  เนื่องจากรายได้ส่วนใหญ่ของธุรกิจนี้มาจากภาครัฐหรือรัฐวิสาหกิจ
  ดังนั้นปัจจัยเสี่ยงที่จะกระทบต่อผลการดำเนินงานของบริษัทคือ
  ความไม่แน่นอนที่เกิดจากการเปลี่ยนแปลงนโยบาย และความล่าช้าในการประมูลงาน
  ตลอดจนการชะลอการใช้จ่ายงบประมาณในงานโครงการของรัฐหรือรัฐวิสาหกิจ
  และเพื่อป้องกันความเสี่ยงดังกล่าว บริษัทจึงใช้นโยบายเพิ่มแหล่งรายได้ประจำ อาทิเช่น
  การให้เช่า การให้บริการ
  และการบำรุงรักษาในโครงการขนาดใหญ่ที่บริษัทเป็นผู้วางระบบและติดตั้งอุปกรณ์
  โดยมีตัวอย่างโครงการ ดังนี้

-   โครงการการให้บริการระบบเช็คอินผู้โดยสารของการท่าอากาศยานแห่งประเทศไทย
    (Common Use Terminal
    Equipment System or CUTE): บริษัทเป็นผู้ติดตั้งอุปกรณ์
    พร้อมทั้งดูแลในส่วนการซ่อมบำรุงรักษา ณ อาคารผู้โดยสารของท่าอากาศยานสุวรรณภูมิ

-   โครงการ School Net ของ บมจ. ทีโอที: บริษัทเป็นผู้ออกแบบ
    ติดตั้งและบำรุงรักษาการให้บริการอินเทอร์เน็ตดาวเทียมให้กับโรงเรียนต่างๆ กว่า 10,000
    โรงเรียน

  ทั้งนี้บริษัทยังได้ดำเนินมาตรการกระจายฐานลูกค้าไปยังหน่วยงาน/ กระทรวงอื่นๆ
  เพื่อเป็นการป้องกันการกระจุกตัวของลูกค้าไม่ให้อยู่เพียงหน่วยงานใดหน่วยงานหนึ่ง
  เพื่อเป็นการลดความเสี่ยงในเรื่องการเปลี่ยนแปลงนโยบาย
  รวมถึงความล่าช้าในการประมูลซึ่งเป็นผลมาจากปัจจัยต่างๆ

2.  ความเสี่ยงจากการดำเนินธุรกิจในต่างประเทศ

ธุรกิจโทรศัพท์เคลื่อนที่ในตลาดต่างประเทศ

  บริษัท สามารถ ไอ-โมบาย จำกัด (มหาชน)
  ซึ่งเป็นหนึ่งในบริษัทย่อยที่ประกอบธุรกิจจัดจำหน่ายโทรศัพท์เคลื่อนที่และบริการเสริมต่างๆ
  ซึ่งปัจจุบันทางบริษัทได้มีการขยายตลาดโทรศัพท์เคลื่อนที่ไปยังประเทศมาเลเซีย ประเทศลาว
  รวมถึงประเทศพม่า
  ซึ่งจากประสบการณ์การทำธุรกิจมาอย่างยาวนานภายในประเทศทำให้บริษัทตระหนักดีว่าตลาดโทรศัพท์เคลื่อนที่นั้น
  เป็นตลาดที่มีการเปลี่ยนแปลงอย่างรวดเร็ว
  โดยเฉพาะตลาดต่างประเทศนั้นจะต้องมีการประชาสัมพันธ์ที่ดี
  และตระหนักถึงราคาที่สามารถแข่งขันได้
  นอกจากนี้บริษัทจะต้องมีการปรับตัวเพื่อเข้ากับสภาวะต่างๆ ไม่ว่าจะเป็นด้านเศรษฐกิจ สังคม
  การเมือง รวมถึงข้อบังคับและกฎระเบียบต่างๆ ของการจัดจำหน่ายในต่างประเทศ
  ทั้งนี้ในปัจจุบันบริษัทยังไม่ได้รับสัญญาณของภาวะความเสี่ยงใดๆ
  จากการดำเนินงานในตลาดต่างประเทศ

-   ธุรกิจการจราจรทางอากาศและโรงไฟฟ้า

  ปัจจุบันบริษัทมีการดำเนินธุรกิจในประเทศกัมพูชา ซึ่งความเสี่ยงที่สำคัญประการหนึ่ง คือ
  เสถียรภาพทางการเมือง
  อย่างไรก็ตามในช่วงหลายปีที่ผ่านมาความมีเสถียรภาพทางการเมืองในประเทศกัมพูชา
  เป็นปัจจัยหลักที่ช่วยส่งเสริมและพัฒนาเศรษฐกิจโดยรวมของประเทศ
  นอกจากนั้นบริษัทและคณะผู้บริหารมีความคุ้นเคยกับสภาพสังคม เศรษฐกิจ
  การเมืองและสภาพแวดล้อมทางธุรกิจ บริษัทตระหนักดีถึงความเสี่ยงต่างๆ
  หากเกิดการเปลี่ยนแปลงใดๆ ขึ้น

  ธุรกิจการจราจรทางอากาศ: ในปี 2544
  บริษัทได้รับสัมปทานจากสำนักงานการบินพลเรือนของประเทศกัมพูชา
  ในการดำเนินงานติดตั้งและให้บริการควบคุมจราจรทางอากาศ (“Air Traffic Control
  Services”) จนถึงปี 2576 โดยดำเนินการผ่านบริษัทย่อยชื่อ บริษัท แคมโบเดีย แอร์ ทราฟฟิค
  เซอร์วิส จำกัด โดยทางบริษัทมีรายได้จากเที่ยวบินทั้งภายในประเทศ และระหว่างประเทศ
  รวมทั้งการบินผ่านน่านฟ้าของประเทศกัมพูชาโดยสายการบินระหว่างประเทศต่างๆ
  โดยทางบริษัทได้ดำเนินการติดตั้งระบบเรดาร์ทั่วประเทศตามมาตรฐานขององค์การการบินพลเรือนระหว่างประเทศ
  (International Civil Aviation Organization)
  ซึ่งเป็นการยืนยันถึงประสิทธิภาพของการบริหารจัดการระบบได้ดี ทั้งนี้บริษัทยังไม่มีเหตุการณ์ใดๆ
  ที่ส่อถึงความเสี่ยงตั้งแต่ดำเนินธุรกิจดังกล่าวนับตั้งแต่ปี 2544

  ธุรกิจโรงไฟฟ้า: บริษัทได้จัดสร้างโรงไฟฟ้า 16 เมกกะวัตต์
  เพื่อทำการผลิตไฟฟ้าให้กับบริษัทร่วมทุนในเครือปูนซีเมนต์ไทยในจังหวัดกัมปอต
  ประเทศกัมพูชาเป็นสัญญาระยะเวลารวม 10 ปี ซึ่งการติดตั้งอุปกรณ์ได้แล้วเสร็จในปี 2550
  และให้บริการอย่างเต็มรูปแบบตั้งแต่วันที่ 14 มกราคม 2551
  บริษัทได้ทำสัญญาซื้อขายไฟฟ้าระยะยาว
  เป็นผลให้ทางบริษัทสามารถจำกัดความเสี่ยงที่อาจเกิดขึ้นในอนาคตได้

  ทั้งนี้รายได้จากการดำเนินงานของธุรกิจในประเทศกัมพูชาคิดเป็นร้อยละ 5.3
  ของรายได้รวมของบริษัท

2. ความเสี่ยงทางการเงิน

  2.1 ความเสี่ยงด้านอัตราแลกเปลี่ยนเงินตราต่างประเทศ

  จากงบการเงินรวมของบริษัท รายได้รวมของบริษัทประมาณร้อยละ 10.3
  เป็นรายได้ในสกุลเงินดอลลาร์สหรัฐฯ ขณะ ที่หนี้สินระยะยาว ณ เดือนธันวาคม 2554
  ในสัดส่วนร้อยละ 37.4 อยู่ในรูปแบบของสกุลเงินตราต่างประเทศ
  โดยเฉพาะสกุลเงินดอลลาร์สหรัฐฯ หนี้สินระยะยาวในสกุลเงินดอลลาร์สหรัฐฯ นั้น คิดเป็นร้อยละ
  27.0 ของรายได้ในสกุลเงินดอลลาร์สหรัฐฯ ซึ่งหนี้สินในสกุลเงินดอลลาร์สหรัฐฯ นี้
  เกี่ยวเนื่องกับเงินกู้ระยะยาว ในประเทศกัมพูชา
  อันเนื่องมาจากรายได้ของธุรกิจดังกล่าวอยู่ในสกุลเงินดอลลาร์สหรัฐฯ
  รวมถึงการดำเนินธุรกิจของบริษัทบางประเภท เช่น การจำหน่ายโทรศัพท์เคลื่อนที่
  การผลิตเสาอากาศโทรทัศน์ และการติดตั้งระบบสื่อสารต่างๆ รวมถึงโครงการติดตั้งโครงข่าย
  3G ของ บมจ. ทีโอที ที่มีต้นทุนการดำเนินงานอยู่ในรูปของเงินดอลลาร์สหรัฐฯ และเงินยูโร
  การแข็งและอ่อนค่าของเงินบาทนั้น ส่งผลต่อต้นทุนของสินค้าและบริการ

  บริษัทได้ตระหนักถึงความผันผวนของอัตราแลกเปลี่ยนในหลายปีที่ผ่านมา
  และได้ดำเนินนโยบายอย่างรอบคอบ เพื่อลดความเสี่ยงจากความผันผวนดังกล่าวอย่างต่อเนื่อง
  โดยบริษัทได้ดำเนินนโยบายลดความเสี่ยงจากอัตราแลกเปลี่ยนในบัญชีลูกหนี้การค้าและเจ้าหนี้การค้า
  อีกทั้งยังได้มีการทำสัญญาซื้อขายเงินตราต่างประเทศล่วงหน้าและมีการติดตามสถานการณ์ความเคลื่อนไหวของอัตราแลกเปลี่ยนอย่างใกล้ชิด
  เพื่อลดความเสี่ยงดังกล่าว และนอกจากนี้การขยายฐานธุรกิจไปยังต่างประเทศดังกล่าวแล้ว
  ยังเป็นอีกหนทางหนึ่งในอันที่จะช่วยลดความเสี่ยงจากความผันผวนของอัตราแลกเปลี่ยนเงินตราต่างประเทศ

2.  ความเสี่ยงจากหนี้สินและสภาพคล่องของบริษัทและบริษัทย่อยต่างๆ

  หนี้สินหลักของบริษัทและบริษัทย่อย ประกอบไปด้วย หนี้สินระยะยาวและหนี้สินระยะสั้น
  โดยหนี้สินระยะสั้นประกอบด้วย เจ้าหนี้ทางการค้า
  ซึ่งอยู่ในรูปของเครดิตเทอมที่มีการตกลงกันเนื่องจากเครดิตเทอมได้มีการเจรจากันไว้ล่วงหน้าแล้วบริษัทจึงไม่เห็นความเสี่ยงในการชำระหนี้เหล่านั้น
  และสัดส่วนที่สำคัญอีกสัดส่วนหนึ่งคือ สัดส่วนหนี้สินระยะยาวซึ่งคิดเป็นร้อยละ 5.2
  ของหนี้สินรวมโดยระยะเวลาในการชำระคืนเงินกู้นั้น
  ขึ้นอยู่กับความสามารถในการสร้างรายได้ของบริษัทย่อยแต่ละบริษัท
  ดังนั้นบริษัทจึงดูแลสถานะทางการเงินและกำหนดการชำระคืนอย่างใกล้ชิดเพื่อให้สามารถปฏิบัติได้ตามภาระผูกพันที่มีอยู่

  สำหรับการประมูลโครงการต่างๆ ของภาครัฐ
  ซึ่งจำเป็นต้องมีการค้ำประกันการประกวดราคาตามมูลค่าของแต่ละโครงการ
  บริษัทได้สร้างความสัมพันธ์เชิงธุรกิจที่ดีกับธนาคารและสถาบันการเงินหลายแห่ง
  เพื่อรองรับการค้ำประกันการประกวดราคาดังกล่าว โดยไม่ส่งผลกระทบต่อสภาพคล่องของบริษัท
  ในปัจจุบันบริษัทสามารถชำระคืนเงินกู้ได้ตรงตามเงื่อนไขการชำระหนี้ที่ได้ตกลงกันไว้
  ในส่วนของบริษัทย่อยที่มีการกู้ยืมเงินเพื่อรองรับโครงการใหม่ๆ
  ก็สามารถชำระคืนเงินกู้ได้ตามข้อตกลงเช่นกัน

  2.3 ความเสี่ยงด้านอัตราดอกเบี้ย

  ความเสี่ยงด้านอัตราดอกเบี้ย คือ ความเสี่ยงที่เกิดจากความผันผวนของอัตราดอกเบี้ย
  ซึ่งจะส่งผลกระทบต่อกระแสเงินสดของบริษัท
  ซึ่งความเสี่ยงดังกล่าวส่งผลต่อสภาพหนี้ของบริษัทกับเจ้าหนี้ในปัจจุบัน
  การเปลี่ยนแปลงที่ไม่สามารถคาดการณ์ล่วงหน้าของอัตราดอกเบี้ยเงินบาทและดอกเบี้ยดอลลาร์สหรัฐฯ
  นั้น อาจส่งผลกระทบต่อความสามารถในการชำระคืนเงินกู้ของบริษัท
  บริษัทได้รับอัตราดอกเบี้ยสำหรับเงินกู้ยืมระยะยาวสกุลเงินบาทที่มีอัตราดอกเบี้ยสำหรับลูกค้าชั้นดี
  (MLR) โดยหักส่วนต่างที่ตกลงไว้ล่วงหน้า ในขณะที่เงินกู้ยืมสกุลดอลลาร์สหรัฐฯ ได้รับดอกเบี้ยที่
  LIBOR บวกส่วนต่างที่ได้ตกลงไว้
  อัตราดอกเบี้ยทั้งหมดที่มีการตกลงไว้นั้นเป็นอัตราดอกเบี้ยลอยตัว จากการติดตามอย่างใกล้ชิด
  บริษัทตระหนักถึงสถานการณ์ของอัตราดอกเบี้ยระยะสั้น ดังนั้นหากเกิดสัญญาณของความผันผวนขึ้น
  บริษัทอาจใช้เครื่องมือป้องกันความเสี่ยงทางการเงินต่างๆ เพื่อจำกัดความเสี่ยงดังกล่าว

  2.4 ความเสี่ยงจากหนี้สงสัยจะสูญ

บริษัทมีความเสี่ยงจากความสามารถในการชำระหนี้จากลูกหนี้ทางการค้าประเภทต่างๆ
จากงบการเงินรวม ณ วันที่ 31 ธันวาคม 2554 บริษัทมีบัญชีลูกหนี้การค้ารวม 5,110 ล้านบาท
โดยลูกหนี้จำนวน 198 ล้านบาท เป็นลูกหนี้ที่มียอดค้างชำระนานกว่า 12 เดือน
ซึ่งเป็นลูกหนี้ที่หนี้ค้างชำระในบริษัทย่อยของกลุ่ม
อย่างไรก็ตามบริษัททำการตั้งค่าเผื่อหนี้สงสัยจะสูญไว้แล้วเป็นจำนวนทั้งสิ้น 143 ล้านบาท
บริษัทได้กำหนดนโยบายอย่างรอบคอบ
เพื่อประเมินการปล่อยสินเชื่อสำหรับลูกค้าอย่างเคร่งครัดและการจัดเก็บสินเชื่อเพื่อลดปัญหาความเสี่ยงจากปัญหาหนี้สูญดังกล่าว

5.  ความเสี่ยงจากการเป็นบริษัทที่ประกอบธุรกิจโดยการถือหุ้นในบริษัทอื่น (Holding Company)

  ในฐานะที่เป็นบริษัทที่ประกอบธุรกิจโดยการถือหุ้นในบริษัทอื่น ผลประกอบการของบริษัท
  จึงขึ้นอยู่กับเงินปันผลที่ได้รับจากบริษัทย่อย
  นอกจากนั้นการจ่ายเงินปันผลของบริษัทยังขึ้นอยู่กับผลประกอบการและกระแสเงินสดของบริษัทย่อยเหล่านั้น
  หากผลประกอบการของบริษัทย่อยไม่เป็นไปตามเป้าหมาย
  จะส่งผลต่อการจ่ายเงินปันผลของบริษัทได้

  บริษัทได้บริหารความเสี่ยงดังกล่าว
  โดยมีนโยบายการลงทุนที่มุ่งเน้นการลงทุนในธุรกิจที่มีศักยภาพและมีแนวโน้มการเติบโตสูง
  มีรายได้ที่แน่นอน ความเสี่ยงต่ำ และให้ผลตอบแทนในการลงทุนสูงแก่บริษัท
  นอกจากนั้นยังกำหนดให้บริษัทในกลุ่มจัดทำแผนธุรกิจ
  และเสนอแผนดำเนินการและงบประมาณประจำปี
  ซึ่งต้องผ่านการพิจารณาและอนุมัติของคณะกรรมการบริษัท
  รวมทั้งมีการติดตามผลงานของแต่ละธุรกิจอย่างใกล้ชิดเพื่อวางแผนรับความเสี่ยงอย่างทันท่วงที

  ทั้งนี้ การจ่ายเงินปันผลของบริษัทย่อยและบริษัทร่วมเป็นไปตามกฎหมายที่บังคับใช้และ/หรือ
  ข้อจำกัดอื่นๆ รวมถึงสัญญาทางการเงินต่างๆ อย่างครบถ้วนทุกประการ

6.  ความเสี่ยงจากการลงทุนระยะสั้นในหลักทรัพย์

  จากงบการเงิน ณ วันที่ 31 ธันวาคม 2554 บริษัทมีการลงทุนระยะสั้นในหลักทรัพย์เป็นจำนวน
  2.9 ล้านบาท หลักทรัพย์ดังกล่าวจดทะเบียนในตลาดหลักทรัพย์แห่งประเทศไทย
  ภาวะความผันผวนในตลาด การเปลี่ยนแปลงทางการเมือง รวมถึง
  ผลกระทบต่างๆ จากภาวะเศรษฐกิจจะมีผลต่อราคาหลักทรัพย์ที่บริษัทถือไว้
  ทั้งนี้บริษัทได้มีการติดตามความเคลื่อนไหวต่างๆ
  อันจะนำมาสู่ความเสี่ยงดังกล่าวอย่างใกล้ชิดและบริษัทมีการประชุมความเสี่ยงเป็นประจำ
  เพื่อติดตามข่าวสารการลงทุน เพื่อที่จะได้ดำเนินการอย่างทันท่วงทีเมื่อจำเป็น